[{"text_idx": "#000000", "text": "Cyhoeddi enillydd cystadleuaeth darlunio llyfr stori-a-llun i blant"}, {"text_idx": "#000002", "text": "Dyfarnwyd y wobr i Naomi Bennet, 21 oed, am ei gwaith celf \u2018neilltuol o gain\u2019 a\u2019i \u2018meistrolaeth o\u2019r grefft o gyfleu naratif drwy lun\u2019."}, {"text_idx": "#000003", "text": "Y dasg i ymgeiswyr rhwng 18 a 25 oed oedd creu gwaith celf gwreiddiol i gyd-fynd a\u0302 stori fer gan un o awduron plant amlycaf Cymru, Casia Wiliam."}, {"text_idx": "#000004", "text": "\u2018Y Gragen\u2019, stori ar fydr ac odl, yw testun y naratif, ac fel rhan o\u2019r wobr, bydd y gerdd a\u2019r darluniau buddugol yn ymddangos fel llyfr stori-a-llun a gyhoeddir gan Gyhoeddiadau Barddas yn ystod y misoedd nesaf."}, {"text_idx": "#000005", "text": "Y bwriad yw sicrhau bod Y Gragen ar gael mewn siopau llyfrau a llyfrgelloedd ar hyd a lled Cymru, yn ogystal ag ar ffurf e-lyfr drwy wefan ffolio.cymru y Cyngor Llyfrau."}, {"text_idx": "#000006", "text": "Daw Naomi Bennet yn wreiddiol o Thatcham, Berkshire, ac mi fydd hi\u2019n graddio\u2019r haf hwn gyda BA Anrhydedd mewn Darlunio o Brifysgol Fetropolitan Caerdydd: \u201cMae wedi bod mor gyffrous cael fy newis i weithio ar y prosiect hwn,\u201d meddai Naomi. \u201cRwy\u2019n teimlo\u2019n ffodus iawn i gael y cyfle i ddechrau fy ngyrfa greadigol gyda llyfr mewn print.\u201d"}, {"text_idx": "#000007", "text": "Beirniadwyd y gystadleuaeth gan Derek Bainton, artist graffeg llawrydd ac arholwr darlunio Addysg Uwch sy\u2019n byw ac yn gweithio yng Nghaerdydd. \u201cMae defnydd Naomi o liw a thrawiadau brwsh yn cyfleu egni, gonestrwydd, a thema\u0302u gobeithiol y stori,\u201d dywedodd. \u201cMae\u2019r ymagwedd ddarluniadol yn awgrymog a breuddwydiol, yn swreal a ffigurol. Mae\u2019r darluniau o\u2019r adroddwr ifanc mor agored fel eu bod yn gwahodd y darllenydd i\u2019r naratif, gan roi digon o le i argraffiadau ac atgofion y darllenydd ei hun o\u2019r traeth a\u2019r mo\u0302r gael eu cynnwys yn y stori. Mae ymdriniaeth Naomi o\u2019r berthynas rhwng geiriau a lluniau yn gywrain ac yn adfywiol.\u201d"}, {"text_idx": "#000011", "text": "Bydd y Cyngor Llyfrau yn parhau i weithio gyda\u2019r Urdd i gynnal y gystadleuaeth i ddarlunwyr ifanc yn Eisteddfod Genedlaethol yr Urdd 2023. Caiff y manylion eu cyhoeddi yn y Rhestr Testunau ym mis Medi 2022."}, {"text_idx": "#000013", "text": "Sbarduno cariad at ddarllen: llyfr i bob disgybl ei gadw wrth i\u2019r rhaglen Caru Darllen Ysgolion gael ei lansio"}, {"text_idx": "#000015", "text": "Roedd disgyblion Ysgol Hamadryad, Tre-biwt, Caerdydd, ymhlith y cyntaf i dderbyn eu llyfrau newydd. Daeth tua 70 o ddisgyblion ynghyd i ddathlu\u2019r achlysur gyda\u2019r awdur a\u2019r darlunydd Huw Aaron mewn gweithdy arbennig i ddarganfod yr hwyl a geir wrth ddarllen ... a bod unrhyw beth yn bosibl mewn llyfrau. Roedd Ysgol Hamadryad yn un o\u2019r ysgolion ledled Cymru oedd wedi cyfrannu at yr ymgynghoriad i ddewis llyfrau yn ystod datblygiad y cynllun."}, {"text_idx": "#000016", "text": "Trefnwyd yr ymweliad wrth i Gyngor Llyfrau Cymru lansio ei ymgyrch Caru Darllen Ysgolion i ddathlu darllen a\u2019r budd a ddaw i ddarllenwyr o bob oed a gallu, gyda\u2019r llyfrau am ddim yn dechrau cyrraedd yr ysgolion."}, {"text_idx": "#000017", "text": "Daeth personoliaethau cyfarwydd megis y gyflwynwraig a\u2019r awdur Mel Owen, a\u2019r blogiwr Charlotte Harding (@Welsh Mummy Blogs) draw i so\u0302n am eu profiadau nhw o ddianc i mewn i fyd llyfrau, a\u2019r rhan bwysig sydd gan lyfrau i\u2019w chwarae yn eu bywydau a\u2019u teuluoedd nhw eu hunain. Ynghyd a\u0302\u2019r artist Mace the Great a\u2019r cre\u0308wr TikTok Ellis Lloyd Jones, maen nhw\u2019n cefnogi\u2019r ymgyrch trwy rannu eu cariad at ddarllen mewn ffilm fer a gre\u0308wyd ar gyfer y rhaglen Caru Darllen Ysgolion."}, {"text_idx": "#000019", "text": "Dywedodd Charlotte: \u201cI blant, mae cael mynediad at lyfrau a straeon yn gwneud cymaint o wahaniaeth i\u2019w lles, ac yn eu helpu i ddatblygu eu dychymyg. Yn ystod y cyfnod clo, roedd fy mab yn cael cysur mawr mewn llyfrau. Does dim byd gwell na dal llyfr go iawn yn eich dwylo, ac mae cymaint o ddewis ar gael \u2013 mae \u2019na rywbeth i bawb.\u201d"}, {"text_idx": "#000024", "text": "Nofel dwymgalon am adeg y rhyfel yn ennill gwobr Saesneg Tir na n-Og 2022 am lyfr i blant"}, {"text_idx": "#000026", "text": "Cyhoeddwyd y teitl buddugol ar y Radio Wales Arts Show am 18:30 nos Wener 20 Mai, gyda\u2019r awdur yn derbyn gwobr ariannol o \u00a31,000 trwy nawdd gan CILIP Cymru Wales, yn ogystal a\u0302 thlws a gomisiynwyd yn arbennig ac a gre\u0308wyd gan The Patternistas, dylunwyr o Gaerdydd."}, {"text_idx": "#000027", "text": "Wedi eu sefydlu yn 1976, mae Gwobrau Blynyddol Tir na n-Og yn dathlu\u2019r llyfrau gorau i blant ac oedolion ifanc yng Nghymru. Trefnir hwy gan Gyngor Llyfrau Cymru gyda nawdd gan CILIP Cymru Wales, cymdeithas y llyfrgellwyr."}, {"text_idx": "#000028", "text": "Mae The Valley of Lost Secrets, nofel ar gyfer darllenwyr 8\u201312 oed, yn ddrama gyffrous a osodwyd yng nghyfnod y rhyfel a\u2019i lleoli yng nghymoedd de Cymru. Cafodd Jimmy, ei frawd bach Ronnie, a phlant eraill eu dosbarth eu hanfon fel efaciwi\u0302s o Lundain i bentref Llanbryn. Er bod Gwen and Alun Thomas yn cynnig croeso cynnes Cymreig, mae\u2019r tirlun yn gwbl ddieithr i\u2019r plant ac mae Jimmy\u2019n cael trafferth i setlo i mewn i\u2019r gymuned."}, {"text_idx": "#000029", "text": "I fyny yn y mynyddoedd, daw Jimmy o hyd i benglog a guddiwyd mewn coeden, ac mae\u2019n awyddus i rannu\u2019r dirgelwch gyda rhywun. Dyw ei ffrind gorau ddim ar gael, ac mae ei frawd yn rhy ifanc. Ond mae\u2019n darganfod ffrind annisgwyl, a gyda\u2019i gilydd maen nhw\u2019n datguddio cyfrinachau, yn dod o hyd i gyfeillgarwch, ac yn iacha\u0301u\u2019r gorffennol."}, {"text_idx": "#000030", "text": "Dywedodd Simon Fisher ar ran y panel beirniaid: \u201cMae Lesley Parr wedi ysgrifennu nofel gyntaf hyfryd, dyner a chwbl afaelgar, gyda chymeriadau y gellir uniaethu a\u0302 hwy. Cewch eich denu i mewn i\u2019r stori hudolus hon o\u2019r cychwyn cyntaf, a chysylltu ar unwaith a\u0302\u2019r cymeriadau gan deimlo eich bod yn eu hadnabod."}, {"text_idx": "#000031", "text": "Mae clawr a darluniau hyfryd David Dean yn ychwanegu elfen arbennig iawn i\u2019r llyfr. Ar ddechrau pob pennod mae yna goeden yn ymledu dros y dudalen, ac wrth i\u2019r stori ddatblygu mae eitemau perthnasol yn cael eu rhoi ar y goeden. Mae\u2019r posau hyn yn ychwanegu at y darllen cyfareddol a hudolus."}, {"text_idx": "#000032", "text": "Er mai enw ffuglennol sydd ar y dyffryn, mae\u2019r tirlun a\u2019r gymuned yn gwbl ddilys, yn atgofus ac yn cael eu disgrifio mewn modd annwyl. Mae hon yn gyfrol a fydd yn aros gyda chi, ac yn un y gallwch ddychwelyd ati dro ar o\u0302l tro.\u201d"}, {"text_idx": "#000034", "text": "Dywedodd Amy Staniforth ar ran CILIP Cymru Wales: \u201cLlongyfarchiadau fil i Lesley ar ei champ aruthrol. Rydym yn falch o noddi Gwobrau Tir na n-Og eto eleni, gan barhau i helpu plant a phobl ifanc i ddarganfod y gorau o\u2019r llyfrau o Gymru ac am Gymru.\u201d"}, {"text_idx": "#000036", "text": "Datgelir enwau enillwyr y ddwy wobr yng nghategori\u0308au Gwobrau Cymraeg Tir na n-Og 2022 yn Eisteddfod yr Urdd Sir Ddinbych ddydd Iau 2 Mehefin 2022. Roedd tri theitl ar y rhestr fer am y wobr yn y ddau gategori, sef:"}, {"text_idx": "#000039", "text": "Cyhoeddi enwau derbynwyr Grant Cynulleidfaoedd Newydd"}, {"text_idx": "#000041", "text": "Heddiw, mae Cyngor Llyfrau Cymru, ynghyd a\u0302 Cymru Greadigol, wedi cyhoeddi enwau\u2019r rhai fydd yn derbyn \u00a3186,000 o arian grant i greu cyfleoedd newydd a datblygu cynulleidfaoedd newydd yn y sector cyhoeddi yng Nghymru."}, {"text_idx": "#000042", "text": "Bydd y Grant Cynulleidfaoedd Newydd yn ariannu 13 o brosiectau yn y lle cyntaf, gyda phrosiectau\u2019n amrywio o sefydlu cwmni\u0308au cyhoeddi newydd sy\u2019n eiddo i olygyddion ac awduron o gefndiroedd Du, Asiaidd a Lleiafrifoedd Ethnig ac sy\u2019n cael eu rhedeg ganddynt, i lwyfannau digidol ar gyfer cyrraedd cynulleidfaoedd newydd, mentora awduron o gefndiroedd heb gynrychiolaeth ddigonol, a phrosiectau cymunedol ar gyfer casglu ac adrodd straeon."}, {"text_idx": "#000044", "text": "\u201cRoedd y panel annibynnol yn chwilio am brosiectau a fyddai\u2019n ysgogi newid ble bynnag y maent yn y sector, ac roedd yn wych gweld cynifer o syniadau newydd a deinamig ymhlith y ceisiadau \u2013 boed hynny ar gyfer busnesau cyhoeddi newydd, lansio teitlau newydd, cynyddu amrywiaeth rhwydweithiau proffesiynol, neu weithio gyda chymunedau lleol i sicrhau bod lleisiau heb gynrychiolaeth ddigonol yn cael eu clywed."}, {"text_idx": "#000045", "text": "\u201cRydym yn falch o fod wedi gallu dyfarnu \u00a3186,000 o\u2019r cyllid ar unwaith, ac mae rhai prosiectau wedi eu clustnodi ar gyfer datblygu a chydweithredu pellach yn ddiweddarach yn y flwyddyn.\u201d"}, {"text_idx": "#000047", "text": "Roedd grantiau ar gael mewn 3 chategori: Band A \u2013 hyd at \u00a32,500, Band B \u2013 \u00a32,501 i \u00a315,000 a Band C \u2013 \u00a315,001 i \u00a340,000, a dyfarnwyd cyllid i brosiectau yn y tri band. Mae\u2019r ymgeiswyr llwyddiannus yn cynnwys:"}, {"text_idx": "#000049", "text": "Lucent Dreaming fydd y cwmni cyhoeddi llyfrau a chylchgronau cyntaf i gael ei ariannu yng Nghymru ac i fod o dan arweiniad ac yn cyflogi dau olygydd o liw amser llawn. Wedi\u2019i sefydlu yn 2017, dechreuodd Lucent Dreaming fel cylchgrawn ysgrifennu creadigol, yn cael ei gyhoeddi ddwywaith y flwyddyn a\u2019i redeg gan wirfoddolwyr, ar gyfer awduron newydd ac egin-awduron. Fodd bynnag, gyda\u2019r cyllid newydd bydd yn datblygu i gynnwys cyhoeddi llyfrau, a\u2019i nod yw cynnig llwyfan i awduron newydd ac egin-awduron, a meithrin golygyddion newydd a gweithwyr cyhoeddi proffesiynol o gefndiroedd a dan-gynrychiolir yng Nghymru. Mae Lucent Dreaming yn barod i dderbyn nofelau newydd i\u2019w hystyried."}, {"text_idx": "#000052", "text": "Sianel YouTube a sefydlwyd gan y bardd Taz Rahman o Gaerdydd ym mis Mai 2019 yw Just Another Poet. Mae\u2019r sianel yn cynnwys cyfweliadau gyda beirdd a ffilmiau o ddigwyddiadau barddoniaeth, ac mae darpariaeth o raglenni dogfen llenyddol hygyrch ar y gweill a fydd yn cynnig golwg fanwl ar farddoniaeth a llenyddiaeth yng Nghymru. Byddai Taz yn ehangu cwmpas rhaglennu ac yn cyflwyno elfennau ychwanegol sy\u2019n canolbwyntio ar dalent lenyddol sy\u2019n dod i\u2019r amlwg yng Nghymru, yn ogystal a\u0302 thynnu sylw at bwysigrwydd siopau llyfrau a llyfrgelloedd i\u2019r diwylliant llenyddol. Gyda\u2019r cyllid grant, bydd Taz yn targedu cynulleidfa newydd ac amrywiol sy\u2019n defnyddio dyfeisiau digidol symudol, yn gwneud defnydd o sianeli cyfryngau cymdeithasol i ehangu cwmpas diddordeb mewn barddoniaeth a llenyddiaeth yng Nghymru, yn ogystal a\u0302 chynyddu amlygrwydd awduron o Gymru."}, {"text_idx": "#000053", "text": "Graffeg \u2013 cylchgrawn digidol newydd i hwyluso ac annog mynediad i\u2019r byd cyhoeddi ar gyfer pobl anabl (Band B)"}, {"text_idx": "#000054", "text": "Cwmni cyhoeddi yn Llanelli yw Graffeg, sy\u2019n cyhoeddi llyfrau darluniadol ffeithiol a ffuglen ddarluniadol i blant. Amcan eu cynnig \u2013 cylchgrawn digidol sy\u2019n hwyluso mynediad i yrfaoedd yn y byd cyhoeddi \u2013 yw mynd i\u2019r afael a\u0302\u2019r ffaith nad yw pobl anabl yn cael eu cynrychioli\u2019n ddigonol mewn llenyddiaeth, a\u2019r rhwystrau sy\u2019n bodoli iddynt weithio fel awduron neu gyhoeddwyr."}, {"text_idx": "#000056", "text": "Nod y prosiect ar y cyd hwn rhwng Canolfan Celfyddydau Pontio ym Mangor, BLAS, prosiect Cyfranogi Celfyddydol y sefydliad, a Chymdeithas Affrica Gogledd Cymru, yw annog darllen er pleser a chael teuluoedd i ddarllen gyda\u2019i gilydd. Yn ystod cyfres o weithdai, bydd teuluoedd o Gymdeithas Affrica Gogledd Cymru yn creu llyfr plant, a byddant wedyn yn derbyn copi ohono fel anrheg i\u2019w gadw a\u2019i fwynhau gartref gyda\u2019i gilydd. Bydd yr awdur Casia Wiliam a\u2019r artist Jac Jones yn gweithio gyda\u2019r teuluoedd, ynghyd a\u0302 sesiynau gyda stori\u0308wyr a cherddorion Cymreig ac Affricanaidd, i bori drwy straeon traddodiadol, ar lafar ac ar ga\u0302n."}]